Szélessáv mapping a megoldás feltétele
Máthé János, NETvisor Zrt.

A széles sávú Internet kapcsolat stratégiai jelentőséggel bír az európai és a hazai gazdaság valamennyi ágazatának növekedése szempontjából. A jó minőségű és megfizethető széles sávú infrastruktúra megfelelő finanszírozása kulcsfontosságú Európai tagállamok köztük Magyarország számára annak érdekében, hogy növelje versenyképességét, fokozza az innovációt, több munkahelyet teremtsen a fiatalok számára, megelőzze a gazdasági tevékenységek áthelyezését, vonzza a belső beruházásokat és javítsa az életminőséget valamint a lakosság és a kormányzat, közigazgatás közötti kommunikációt.
Az új generációs hálózati adatbázis létrehozásának célja, hogy az NFM a részletes térképes adatbázis, illetve az új generációs hálózati lefedettség technológiai és sávszélesség adatainak hálózati szintekhez rendelt bontásban való ismeretében gyorsan és megalapozottan dönthessen abban, hogy mely területeken és milyen mértékű támogatásban lehet részesíteni a hálózatépítő és hálózatfejlesztő távközlési szolgáltatókat, vállalkozásokat.
A telekommunikációs hálózatok műszaki összetettségéből adódóan, a kitűzött céloknak maradéktalanul csak egy teljes körű térinformatikai nyilvántartás képes eleget tenni. Ennek az adatbázisnak folyamatos aktualizálását a kormányzat és az érintett ágazatok korszerűsítendő működési folyamatain keresztül kell biztosítani, hogy a folyamatosan fejlődő technológia és változó igények által generált fejlesztési és szabályozási feladatok a felhasználók és a szolgáltatók szempontjából egyaránt optimális módon legyenek teljesítve.
Az arra alkalmas szakmai szervezetek, tanácsadók, megbízott vállalkozások bevonásával és szerep vállalásával a tervezési feladatok és technológiai irányelvek kidolgozásában és végrehatásában, számos olyan járulékos előny garantált (költségoptimalizálás, jövőálló műszaki megoldások, szabványosítás, stb.), amelyre a korábbi szélessávú internet elérését, illetve értéknövelt távközlési szolgáltatások biztosítását célzó támogatott hálózatfejlesztések nem voltak képesek.